**Ministru kabineta rīkojuma projekta** „**Par akciju sabiedrības “Latvijas valsts meži” vispārējo stratēģisko mērķi un līdzdalības saglabāšanu sabiedrībā ar ierobežotu atbildību „Meža un koksnes produktu pētniecības un attīstības institūts”**” **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Likums) Pārejas noteikumu 19. punktu Publiskas personas kapitālsabiedrībām un publiski privātajām kapitālsabiedrībām, ievērojot Likuma [57.pantu](http://m.likumi.lv/doc.php?id=269907#p57), jāizstrādā vidēja termiņa darbības stratēģija līdz 2016.gada 30.martam. Likuma 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus, savukārt Likuma 1.pants nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets (turpmāk – MK) un ka vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.Lai akciju sabiedrība “Latvijas valsts meži” (turpmāk – AS „LVM”) varētu Likumā noteiktā termiņā izstrādāt tās vidēja termiņa darbības stratēģiju, MK jāapstiprina AS „LVM” stratēģiskais mērķis. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | AS „LVM” izveidota 1999.gada 28.oktobrī saskaņā ar 1999.gada 24.augustā MK apstiprināto koncepciju „Meža nozares valsts pārvaldes institucionālās uzbūves optimizācija” (protokols Nr.43 13.§) un Zemkopības ministrijas 1999.gada 27.augusta rīkojumu Nr.219. AS “LVM” apsaimnieko valdījumā nodoto valstij piederošo meža zemi 1,62 milj. ha platībā; no tās meži aizņem 1,42 milj. ha, kas kopā veido 25,1% valsts teritorijas. AS “LVM” pamatdarbība ir mežsaimniecība, kas ir uzņēmuma radīto vērtību un ieņēmumu galvenais avots. Galvenais uzņēmuma produkts ir kokmateriāli, katru gadu piedāvājot tirgū aptuveni 5–7 miljonus m3. Līdztekus meža apsaimniekošanai AS “LVM” attīsta arī citus darbības veidus – sniedz medību un rekreācijas pakalpojumus, ražo selekcionētas sēklas un stādus mežu atjaunošanai.AS „LVM” darbojas saskaņā ar AS „LVM” vidēja termiņa darbības stratēģiju 2009.–2015.gadam (apstiprināta 2009.gada 12.decembrī AS „LVM” akcionāru sapulcē), kas nosaka AS „LVM” vidēja termiņa stratēģiskos vides, ekonomiskos un sociālos mērķus un to sasniegšanas rezultatīvos rādītājus. Lai uzsāktu AS „LVM” vidēja termiņa darbības stratēģija izstrādi atbilstoši Likuma 57. panta nosacījumiem, MK jānosaka AS “LVM” vispārējais stratēģiskais mērķis. AS „LVM” plāno vidēja termiņa darbības stratēģiju 2016.–2020.gadam iesniegt akciju turētājam apstiprināšanai 2016. gada martā. AS “LVM” darbības tiesiskais pamatojums.Saskaņā ar Meža likuma 4.panta otro daļu valstij piekrītošās un valsts īpašumā esošās uz valsts vārda Zemkopības ministrijas personā zemesgrāmatā ierakstītās meža zemes apsaimniekošanu un aizsardzību veic AS “LVM”, kas nodibināta valsts meža īpašuma pārvaldīšanai un apsaimniekošanai. AS “LVM” un tās akcijas nedrīkst privatizēt vai atsavināt. To nosaka arī Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 17.panta pirmā daļa.Valsts līdzdalība un valsts līdzdalības pārvērtēšana AS “LVM”.Saskaņā ar Likuma 4.pantu publiska persona drīkst iegūt līdzdalību kapitālsabiedrībā [Valsts pārvaldes iekārtas likuma](http://m.likumi.lv/ta/id/63545-valsts-parvaldes-iekartas-likums) [88.panta](http://m.likumi.lv/ta/id/63545-valsts-parvaldes-iekartas-likums#p88) pirmajā daļā minētajos gadījumos, kas paredz, ka viens no nosacījumiem, lai publiska persona savu funkciju efektīvai izpildei dibinātu kapitālsabiedrību vai iegūtu līdzdalību esošā kapitālsabiedrībā, ir tādu īpašumu pārvaldīšana, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.Saskaņā ar Likuma 7.panta pirmo daļu valstij ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Likuma [4.panta](http://m.likumi.lv/doc.php?id=269907#p4) nosacījumiem un Valsts pārvaldes likuma 88.panta nosacījumiem. Šo prasību nepiemēro, ja likumā ir noteikts, ka attiecīgās kapitālsabiedrības kapitāla daļas vai akcijas nav atsavināmas.AS “LVM” vispārējā stratēģiskā mērķa noteikšana:Publiskas personas kapitāla daļu un kapitālsabiedrību pārvaldības likums nosaka, valsts kapitālsabiedrības vispārējais stratēģiskais mērķis ir publiskas personas augstākās lēmējinstitūcijas noteikts kapitālsabiedrības mērķis, kuru valsts vēlas sasniegt ar savu līdzdalību kapitālsabiedrībā un kuri izriet no tiesību aktiem un politikas plānošanas dokumentiem.Saskaņā ar Meža likuma 4.panta trešo daļu AS “LVM” kapitāla daļu turētājam jānosaka Meža politikā formulēto mērķu sasniegšanu raksturojošie rādītāji un jāuzrauga to sasniegšana AS “LVM” darbībā.Atbilstoši Latvijas meža politikai valsts meža īpašums ir valsts kapitāls un garants Latvijas cilvēku ekoloģisko un sociālo interešu īstenošanai. Valsts meža īpašums saglabājams pašreizējā platībā un tādā veidā, kas nodrošina šo mežu efektīvu apsaimniekošanu. Meža politikas ekonomiskais mērķis ir nodrošināt meža nozares ilgtspējīgu attīstību un rentabilitāti, ievērojot ekoloģiskos un sociālos nosacījumus, un dot maksimāli iespējamo pievienotās vērtības pieaugumu. Meža politika nosaka, ka valsts mežs, ņemot vērā tā specifiskās publiskās funkcijas, ir uzskatāms par valsts kapitālu. Valstij kā šā kapitāla īpašniekam ir divas pamatintereses: 1) kapitāla (meža) vērtība nedrīkst samazināties, tai vēlams pieaugt, un 2) īpašnieks (valsts) vēlas gūt peļņu no kapitāla (meža).Meža un saistīto nozaru attīstības pamatnostādnes 2015.–2020. gadam (2015.gada 5.oktobra rīkojums Nr. 611 “Par Meža un saistīto nozaru attīstības pamatnostādnēm 2015.–2020.gadam”) (turpmāk – MSNP 2020) izvirza Meža nozares ilgtermiņa attīstības mērķus, nosaka rīcības virzienus, sasniedzamos politikas un darbības rezultātus. MSNP 2020 nosaka rezultatīvos rādītājus arī valstij piederošo mežu apsaimniekošanā, lai sasniegtu pamatnostādņu izvirzīto mērķi – *Latvijas mežu apsaimniekošana ir ilgtspējīga un starptautiski atzīta* – un sasniegtu politikas rezultātu – *nodrošināta meža resursu pieejamību tagad un nākamajām paaudzēm*.Lai nodrošinātu AS “LVM” efektīvu darbību un varētu uzsākt vidēja termiņa stratēģijas izstrādi, Ministru kabinetam jānosaka AS “LVM” vispārējais stratēģiskais mērķis.Izvērtējot Meža likuma, Latvijas Meža politikas un Meža un saistīto nozaru attīstības pamatnostādnēs noteikto AS “LVM” tiek noteikts vispārējais stratēģiskais mērķis: *“Īstenot valdījumā nodoto valsts stratēģisko aktīvu, tai skaitā valsts meža īpašuma, ilgtspējīgu (ekonomiski izdevīgu, videi draudzīgu, sociāli atbildīgu) apsaimniekošanu un tam nepieciešamās infrastruktūras, pakalpojumu un zināšanu attīstību”.*AS “LVM” līdzdalība kapitālsabiedrībās.AS “LVM” pieder 100% kapitāla daļu SIA “Jaunmoku pils”, kā arī kapitāla daļas akciju sabiedrībā “Latvijas Finieris” (kapitāla daļu īpatsvars – 0,94%) un SIA „Meža un koksnes produktu pētniecības un attīstības institūts” (kapitāla daļu īpatsvars – 40.22%).Attiecībā uz SIA “Jaunmoku pils” un AS “Latvijas Finieris” MK ir pieņēmis lēmumus par AS “LVM” līdzdalības saglabāšanu šajās kapitālsabiedrībās. SIA „Meža un koksnes produktu pētniecības un attīstības institūts” (turpmāk – MeKA) izveidots **2004. gada 29. decembrī,** parakstot dibināšanas līgumu starp Latvijas Lauksaimniecības universitāti (5,78% kapitāla daļu), AS “LVM” – 40,22% un biedrību “Latvijas Kokrūpniecības federācija” – 54%. Kopējā kapitāldaļu vērtība 2015. gadā bija EUR 1 409 689. MeKA kapitāldaļu turētājiem īstenojot labas korporatīvās pārvaldības principus, pēdējos gados MeKA ir strādājis ar peļņu: 2013. gada apgrozījums un peļņa attiecīgi bija 893 621 *euro* un 58 025 *euro* un 2014.gadā attiecīgi 1 665 242 *euro* un 101 697 *euro*. Pamatojoties uz MeKA padomes lēmumu, uzņēmuma tīrā peļņa tiek ieguldīta MeKA attīstīstībā.MeKA darbības jomas (atbilstoši *NACE* klasifikācijai) ir pētījumu un eksperimentālo izstrāžu veikšana dabaszinātnēs un inženierzinātnēs (M 72.1), tehniskā pārbaude un analīze (M 71.2), citur neklasificēta izglītība (P 85.59) un izglītības atbalsta pakalpojumi (P 85.6). MeKA darbības virzieni:* testēšanas laboratorija (starptautiski atzītu testēšanas pakalpojumu pieejamība Latvijā arī MVU, kam nav resursu, lai pirktu šos pakalpojumus ārvalstīs);
* zinātniskās pētniecības centrs;
* Meža mašīnu operatoru mācību centrs;
* tālākizglītības centrs (tālākizglītības pasākumi un atbalsts profesionālās izglītības pilnveidošanai visos izglītības līmeņos);
* Meža nozares informācijas centrs.

MeKA struktūrvienība *Tālākizglītības centrs* **2005. gada maijā** reģistrēts Latvijas Republikas Izglītības un zinātnes ministrijas mācību iestāžu reģistrā, savukārt **2006. gada maijā struktūrvienība *Meža un koksnes produktu zinātniskās pētniecības centrs* reģistrēta** Latvijas Republikas **Zinātnisko institūciju reģistrā**[.](https://dochub.com/sigitalise/P9o31J/zinatniska_registracijas_aplieciba) Tā kā MeKA struktūrvienība ***Meža un koksnes produktu zinātniskās pētniecības centrs* ir reģistrēta** Latvijas Republikas **Zinātnisko institūciju reģistrā, MeKA darbībai jāatbilst Zinātniskās darbības likuma 6.panta prasībām, t.i.,** veicot zinātnisko darbību, nodrošināt zinātnisko pētījumu objektivitāti un un neatkarību arī attiecībā uz LVM darbības ietekmi uz vidi un sabiedrību. Visu AS “LVM” konkursa kārtībā finansēto projektu darba uzdevumus, metodiku un pētījumu pārskatus izvērtē un apstiprina neatkarīga AS „LVM” Konsultatīvā zinātniskā padome, kurā iekļauti visu ar meža saistīto pētniecības un izglītības iestāžu pārstāvji, kā arī Vides aizsardzības un reģionālās attīstības ministrijas, Zemkopības ministrijas un to valsts pārvaldes institūciju pārstāvji. Visi AS “LVM” finansētie pētījumu projektu pārskati ir publiski pieejami.MK 2013.gada 11.jūnija sēdē atbalstītā informatīvā ziņojuma “Par valsts līdzdalības kapitālsabiedrībās izvērtēšanu un ar MK 2012.gada 19.jūnija rīkojumu izveidotās darba grupas priekšlikumiem turpmākajai rīcībai” (prot.Nr.34 37.§) 1.pielikumā minēts darba grupas priekšlikums par MeKA: “Ņemot vērā to, ka kapitālsabiedrības darbība pēc būtības ir uzskatāma par komercdarbību, tā ir nozīmīga Latvijas meža nozares politikas īstenošanā, kā arī meža un saistīto nozaru attīstībā, darba grupa balsojot nolēma, ka kapitālsabiedrība saglabājama esošajā statusā un ar esošo akcionāru struktūru.”Atbilstoši Likuma 4.panta otrās daļas nosacījumiem publiskas personas kapitālsabiedrībai un publiski privātajai kapitālsabiedrībai var būt līdzdalība citā kapitālsabiedrībā, ja ir spēkā viens no šādiem nosacījumiem: ja kapitālsabiedrības darbība atbilst publiskas personas līdzdalības nosacījumiem, kas paredzēti [Valsts pārvaldes iekārtas likuma](http://m.likumi.lv/ta/id/63545-valsts-parvaldes-iekartas-likums) [88.panta](http://m.likumi.lv/ta/id/63545-valsts-parvaldes-iekartas-likums#p88) pirmajā daļā, vai ja līdzdalība tieši nodrošina publiskas personas kapitālsabiedrības vai publiski privātās kapitālsabiedrības vispārējo stratēģisko mērķu un vidēja termiņa darbības stratēģijā noteikto mērķu sasniegšanu.MeKA darbība atbilst [Valsts pārvaldes iekārtas likuma](http://m.likumi.lv/ta/id/63545-valsts-parvaldes-iekartas-likums) [88.panta](http://m.likumi.lv/ta/id/63545-valsts-parvaldes-iekartas-likums#p88) pirmās daļas nosacījumiem, kas paredz, ka kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai. Meža nozares, tostarp AS “LVM”, līdzdalība kapitālsabiedrībā ir sekmējusi produktu attīstības un starptautiski atzītu produktu testēšanas pakalpojumu pieejamību tiešā Latvijas uzņēmumu tuvumā. Kapitālsabiedrības pētnieciskā darbība ir veidota pēc pieprasījuma atšķirībā no valsts zinātniskām institūcijām, kas piedāvā pētījumu rezultātus. Tam ir būtiska teritoriālā ietekme, jo daudzi nozarei vajadzīgie pētījumu resursi ir pieejami tikai ārvalstīs. Šī kapitālsabiedrības pieeja pētāmajām problēmām balstīta uz kompetences grupu veidošanu, ja nepieciešams, piesaistot ārējo kompetenci gan no citām institūcijām, gan ārvalstīm. Tas dod iespēju veikt gan starpnozaru lietišķos pētījumus, gan pētījumus ļoti šaurās jomās, kurās Latvijā nav iespējams vai nav lietderīgi radīt pastāvīgu zinātnisko kapacitāti. Savukārt MeKA *Meža mašīnu operatoru mācību centrs* un *Tālākizglītības centrs* ir devuši būtisku ieguldījumu nozares uzņēmumu, tostarp AS “LVM” meža apsaimniekošanas pakalpojumu sniedzēju, profesionālo zināšanu un prasmju pilnveidošanā un konkurētspējas attīstībā. Par piemēru var minēt harvesteru operatoru darba ražīguma palielināšanos mežizstrādē AS “LVM” apsaimniekotajos mežos līdz ar MeKA *Meža mašīnu operatoru mācību centrs* darbību: 2013., 2014. un 2015. gadā attiecīgi par 3%, 7% un 20% (galvenajā cirtē) un 3%, 4% un 12% (krājas kopšanas cirtē). Darba ražīguma palielināšanās deva reālu AS “LVM” mežizstrādes izmaksu samazinājumu (neietverot degvielas cenas samazinājumu) 2013.–2015. gadā 4,43 miljonu *euro* apmērā.MeKA darbība pozitīvi ietekmē AS “LVM” vispārējo stratēģisko mērķu sasniegšanu un meža nozares attīstību kopumā, jo MeKA tika dibināts kā Latvijas meža politikas un Meža un saistīto nozaru attīstības pamatnostādņu mērķu īstenošanas instruments. Galvenie pēdējos gados AS “LVM” konkursa kārtībā finansētie un MeKA īstenotie projekti *Ceļiem saudzīgu transporta tehnoloģiju aprobēšana uz zemas nestspējas ceļiem* un *Modernu un ilgtspējīgu koka konstrukciju izpēte* ir devušas zināšanas un palielinājušas AS “LVM” pakalpojumu sniedzēju konkurētspēju, vienlaikus samazinot AS “LVM” ražošanas izmaksas.AS “LVM” līdzdalība MeKA ir labākais risinājums, kā radīt un pilnveidot kapitālsabiedrībā iesaistīto institūciju darbību stratēģisko mērķu sasniegšanai. Strauji mainīgajā biznesa vidē tradicionālie lietišķās pētniecības un profesionālās pilnveides pakalpojumu sniedzēji nespēj nodrošināt pakalpojumu operatīvu pielāgošanu tirgus vajadzībām. MeKA kapitālsabiedrības forma ļauj operatīvi iniciēt un atbalstīt pētniecības vai profesionālās pilnveides pakalpojumu radīšanu stratēģiski svarīgajos AS “LVM” darbības virzienos. Kapitālsabiedrības dalībnieku reprezentatīvais sastāvs – AS “LVM” klientu interešu grupas apvienojoša biedrība un AS “LVM” stratēģiski nozīmīgas tautsaimniecības nozares apkalpojoša universitāte – dod iespēju operatīvi noteikt MeKA stratēģiskos darbības uzdevumus.Tātad AS “LVM” resursi tiek izmantoti racionāli un ekonomiski pamatoti, ievērojot labas korporatīvās pārvaldības principus.**Zemkopības ministrija uzskata, ka AS “LVM”” jāsaglabā līdzdalība MeKA.** Arī Meža nozares interešu grupas – Latvijas Kokrūpniecības federācija un Latvijas Meža īpašnieku biedrība – uzskata, ka MeKA darbība ir jāturpina pašreizējā statusā. |
| 3. | Projekta izstrādē iesaistītās institūcijas | Ministru kabineta rīkojuma projekta izstrādē Zemkopības ministrija iesaistīja AS “LVM” un Zemkopības ministrijas sadarbības partnerus – Latvijas Meža īpašnieku biedrību un Latvijas Kokrūpniecības federāciju. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupa | Meža nozare un ar to saistītās nozares |
|  2. |  Tiesiskā regulējuma ietekme uz tautsaimniecību un administratīvo slogu | MK rīkojuma projekts „ Par akciju sabiedrības “Latvijas valsts meži” vispārējo stratēģisko mērķi un līdzdalības saglabāšanu sabiedrībā ar ierobežotu atbildību „Meža un koksnes produktu pētniecības un attīstības institūts”” neatstāj ietekmi uz tautsaimniecību, jo nemaina esošo meža nozares institucionālo struktūru, kas esošajā modelī darbojas kopš 2000.gada. MK rīkojums arī neatstās papildu ietekmi uz administratīvo slogu. |
|  3. |  Administratīvo izmaksu monetārs novērtējums | Nav attiecināms |
|  4. |  Cita informācija | Nav |

**Anotācijas III, IV, V un VI sadaļa** – projekts šīs jomas neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Atbildīgā institūcijas: AS “LVM” un Zemkopības ministrija kā kapitālsabiedrības akciju turētāja un meža politikas veidotāja.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

Zemkopības ministrs J.Dūklavs

26.02.2016. 15:45

2028

J.Birģelis

67036739, janis.birgelis@zm.gov.lv

G.Girsa

67027517, Galina.Girsa@zm.gov.lv